Sultan Rijaluddin Muhammad Shah

Sultan Rijaluddin Muhammad Shah ibni Almarhum Sultan Sulaiman Shah (Jawi: ; mangkat tahun 1652) adalah Sultan Kedah ke-13. Baginda merupakan putera kepada Sultan Sulaiman Shah II dan Che Puan Paduka Bonda Che Ratnamala. Pada 7 April 1626, baginda telah dimasyhurkan sebagai Sultan Kedah ke-13 dan bersemayam di Kota Siputeh.

 Kehidupan 
Sultan Rijaluddin Muhammad Shah merupakan putera sulung kepada Sultan Sulaiman Shah II dan Che Puan Paduka Bonda, Che Ratnamala. Baginda mempunyai seorang adinda bernama Tunku Safiah. Pada November 1625, baginda telah diangkat sebagai pemangku Sultan Kedah setelah ayahanda baginda, Sultan Sulaiman Shah berangkat ke Aceh bagi mengiringi kepulangan Sultan Iskandar Mahkota Alam ke Aceh.

Baginda berkahwin dengan Wan Fatimah yang diberi pangkat Paduka Bonda. Baginda berdua dikurniakan tiga orang anakanda, iaitu dua putera bernama Tunku Muhyiddin dan Tunku Pengeran serta seorang puteri bernama Tunku Rahimah.

 Pemerintahan 
Setelah menaiki takhta Kesultanan Kedah, Sultan Rijaluddin Muhammad Shah telah menghantar utusan kepada Raja Siam untuk meminta pertolongan dalam melindungi negeri Kedah daripada serangan Aceh yang mungkin datang lagi. Raja Siam telah menghantar askarnya seramai dua ribu orang untuk menjaga Kedah dari serangan Aceh.

Pada 3 Ogos 1626, Sultan Rijaluddin Muhammad Shah bersama kaum kerabat dan jemaah menteri baginda telah berhijrah ke Kota Naga untuk bersemayam di sana. Kota itu telah dibina pada zaman pemerintahan nenda baginda, Sultan Mudzaffar Shah II. Baginda seterusnya menyerahkan Kota Siputeh kepada Dato’ Setia Raja dan Dato’ Johan Pahlawan untuk mentadbirnya. Baginda juga telah bermuafakat dengan jemaah menteri baginda untuk mengorek sebatang sungai baharu dari Kuala Sungai, Alor Janggus tembus ke Sungai Gunung yang dikenali sebagai Sungai Baru.

Pada tahun 1634, kerajaan Siam telah memaksa Sultan Rijaluddin Muhammad Shah untuk mengumpulkan orang Melayu Kedah bagi menyokong pasukan perang Siam yang dihantar untuk menyerang Patani.

 Hubungan dengan penjajah Barat 
Pada Mac tahun 1641, Belanda telah memaklumkan kepada Sultan Kedah bahawa Melaka telah ditakluki oleh Belanda dari tangan Portugis. Pada masa itu juga, baginda telah membenarkan askar Belanda seramai 300 orang untuk datang ke Pulau Langkawi. Pada 6 Julai, baginda telah menerima kedatangan seorang Duta Belanda ke negeri Kedah yang dihantar oleh Gabenor Jeneral Syarikat Belanda di Betawi. Baginda kemudiannya telah memeterai sebuah perjanjian perniagaan dengan syarikat Веlanda dan bersetuju untuk menjual separuh daripada hasil timah di Kedah kepada syarikat Belanda. Baginda juga menetapkan bahawa peniaga-peniaga yang membawa surat pas dari Belanda sahaja yang boleh berniaga di Kedah.

Sekitar April tahun 1642, Sultan Rijaluddin Muhammad Shah telah memberikan sepucuk surat kepada seorang pegawai Portugis untuk disampaikan kepada Gabenor Belanda di Melaka. Pada masa itu juga, baginda telah mengisytiharkan bahawa kapal-kapal dari Pantai Koromandel atau Benggala tidak dibenarkan untuk membeli bijih timah atau gajah dari Kedah, kecuali jika ada membawa surat pas daripada Naib Gabenor Belanda atau pihak berkuasa Belanda di Benggala. Pada Jun 1642, baginda telah memperbaharui perjanjian perniagaan antara Kedah dengan syarikat Belanda dan membenarkan mereka membeli bijih timah dan lain-lain hasil keluaran Kedah yang hendak dibawa ke luar negeri. Baginda berbuat demikian bagi menjalinkan hubungan baik dengan Belanda, agar dapat meminta pertolongan mereka jika ada ugutan dari Siam. Pada Julai tahun 1642, baginda telah berangkat belayar ke Porto Novo di Pantai Koromandel, membawa tujuh ekor gajah serta 200 bahara timah yang hendak dijual di sana. Sekitar September tahun 1642, baginda berangkat pulang semula ke Kedah.

Sekitar Disember tahun 1650, dua orang jeragan kapal berbangsa Portugis telah datang ke Kedah bagi urusan perdagangan meriam. Mereka kemudiannya telah datang mengadap Sultan Rijaluddin bersama-sama dengan Raja Laksamana bagi mempersembah meriam itu. Baginda kemudiannya bersetuju untuk membeli 30 pucuk meriam bersaiz besar dan kecil. Setelah itu, datang pula sebuah kapal Belanda ke Kedah untuk meminta kebenaran bagi membuka perniagaan, namun tidak diluluskan oleh kerajaan Kedah. Mereka kemudiannya membeli hasil timah Kedah lalu menghadiahkan enam pucuk meriam kepada Sultan sebelum berangkat pulang. Baginda juga membalas hadiah mereka dengan memberi lapan pasang gading gajah kepada mereka.

 Kemangkatan 
Pada 4 Oktober 1652 bersamaan 1 Zulkaedah 1062 Hijrah, Sultan Rijaluddin Muhammad Shah telah mangkat akibat kegeringan dan dimakamkan di Langgar Kota Naga.

 Lihat juga 
Sultan Kedah

 Nota 

 Rujukan 

Kategori:Sultan Kedah abad ke-17
Kategori:Kematian 1651